**СТАНОВИЩЕ**

**от доц. д-р Фани Евгениева Бойкова,**

**Пловдивски университет „Паисий Хилендарски“**

на дисертационен труд за присъждане на образователната и научна степен 'доктор'

в област на висше образование: 1. Педагогически науки;

професионално направление: 1.3. Педагогика на обучението по...

(Методика на обучението по български език и литература)

**Автор**: Весела Стефанова Мирчева – Игликина

**Тема**: „Технология за оценяване на постиженията на учениците по български език и литература в начална училищна възраст“

**Научен ръководител**: проф. д.п.н. Росица Пенкова, Софийски университет „Св. Климент Охридски“

Със заповед № АД 38-657/ 12.11.2018 на Ректора на Софийския университет „Св. Климент Охридски“ съм определена за член на научното жури за осигуряване на процедура за защита на дисертационния труд на тема: „Технология за оценяване на постиженията на учениците по български език и литература в начална училищна възраст“ за придобиване на образователната и научна степен ‘доктор’ в област на висшето образование: 1. Педагогически науки, професионално направление: 1.3. Педагогика на обучението по ... (Методика на обучението по български език и литература) от Весела Стефанова Мирчева – Игликина.

Дисертационният труд е разработен в три глави, изводи, заключение, библиография и приложения, описани са приносните моменти, съдържа 216 страници, от които 178 страници основен текст, 30 таблици, 28 фигури, 14 приложения. Списъкът с използвана литература, демонстриращ широката библиографска осведоменост на докторантката по изследваната тема, включва 123 заглавия, от които 20 на чужд език.

Използваните изследователски методи, сред които водещо място заемат проучването на теоретични и теоретико-приложни източници, обработката и анализът на емпирични данни, са подходящи за темата и целите на изследването.

Разглежданата в дисертационния проект проблематика е с подчертана актуалност и методическа значимост в теоретичен и в практически план. В условията на реформираща се образователна система от особена важност е изследването на образователни практики, адаптиращи се към съвременните тенденции. Проблемът за оценяването е особено актуален в контекста не само на новите учебни програми, но и във философията на оценяване след промените в цялостната организация на училищното образование през последните години, на които Весела Мирчева-Игликина е обърнала специално внимание в своето изследване.

Например: Националното външно оценяване в 7. клас е с точки и всеки ученик според резултата може да продължи образованието си в различен тип гимназия – профилирана или професионална; на учениците от I до III клас включително не се поставят количествени оценки. Въведена е и нова образователна структура – основна образователна степен с два етапа: начален (І – ІV клас) и прогимназиален (V – VІІ клас), средна степен с два етапа: първи гимназиален етап (VІІІ – Х клас) и втори гимназиален етап (ХІ и ХІІ клас). Оценяването на резултатите от обучението на учениците е регламентирано с Наредба № 11 от 01.09.2016 г., която отменя няколко предходни наредби: за системата за оценяване; за организацията и провеждането на държавните зрелостни изпити; за признаване на завършени етапи на училищно обучение в чужбина.

Дисертационният проект на Весела Мирчева-Игликина представя организацията на процеса на оценяване в България в широкия контекст на различни международни практики и системи на оценяване. Анализирано е влиянието на Лисабонската стратегия и Болонския процес върху реформирането на системата на оценяване в национален и европейски план. Процесът на оценяване е осмислен съобразно целите на образованието на обединена Европа и очертаните от Съвета на Европа образователни приоритети.

Общите черти на различни национални системи на оценяване, както и специфичните им особености, са предмет на аналитично представяне, като специално внимание е отделено на характерните черти на оценяването в Англия, САЩ и Франция. Мотивацията на авторката е: „Проверката и оценката на постиженията на учениците е изключително важен компонент на държавните стандарти. В условията на демократично и хуманно общество тяхното усъвършенстване е свързано с коренни промени в технологията на оценяване. Това изисква добро познаване както на българския опит, така и на използваните стандарти за оценяване на училищните постижения в развитите страни (стр. 37)“.

Аналитичният преглед на разнообразните подходи в оценяването обосновава направеният от изследователката извод на стр. 48, че обща тенденция е да се изразяват постиженията концептуално с качествени, а не с цифрови оценки. В същото време това не е знак за скорошно изчезване на цифровите оценки, които в отделните страни са различни.

Специално внимание е съсредоточено и върху теоретичните изследвания в областта на тестовото оценяване и по-конкретно на изясняване на спецификата на критериално – ориентираните и на нормативните тестове, като се подчертава, че тестовото оценяване придобива все по-широко разпространение както в най-големите развити страни, така и в България.

Весела Мирчева-Игликина споделя постановката за образователното портфолио като съвременна образователна технология, която е едновременно инструмент за самооценка и рефлексия на своя създател, а също и алтернативен начин за оценяване, който има формиращ характер. Това дава възможност на учениците да формират умения за самооценка (117-119).

Инструментариумът на педагогическия експеримент включва тестове за проверка на знания и умения на учениците, а също и анкети с родители за тяхната мотивация за активно участие в образователния живот на децата им, а също и мнението им относно оценяването в начален етап.

Въз основа на обработените и онагледени със съответните таблици и графики данни са направени изводи за повишаване ефективността от обучението по български език и литература. Работата по създаване на собствено портфолио е насочила учениците към формиране на умения за критическо мислене, способност за самоконтрол, активиране на инициативност. Потвърждава се авторовата хипотеза, че изготвянето на индивидуални папки по подобие на портфолиото за оценяване ще повиши ефективността от обучението по български език и литература.

Приложението на технологията създава възможности за бъдещо използване. Налага се изводът, че самостоятелната работа в обучението е необходимо условие за учебната дейност, подпомага активно процеса на усвояване на нелекия материал в начален етап; в образованието в училище е важно да се въвеждат не само нови форми на преподаване и обучение, но и на оценяване.

Различните дейности за самостоятелно учене чрез изготвяне на индивидуални папки за работа върху грешки и предпазване от тях са насочени към подготовка на учениците за участие в Национално външно оценяване в края на начален етап.

Авторката подчертава в анализа на резултатите от проведената опитна работа, че резултатите показват приложимостта на технологията за самостоятелно учене и изграждане на умения за предпазване от грешки при създаване на текст – преразказ и съчинение. С практико-приложна стойност е изводът след провеждане на разговори с учениците, които съобщават, че изготвянето на индивидуални помагала е привлекателно занимание, което им дава възможност да усъвършенстват знанията си с удоволствие и без напрежение (стр.177).

Апробираната педагогическа технология за подготовка на ученици от начален етап за Националното външно оценяване развива според авторката рецептивни и продуктивни умения и предизвиква интерес към художествените произведения и общуването с книгата.

*Заключение*

Докторантката Весела Мирчева-Игликина притежава задълбочени теоретични знания и професионални умения за самостоятелно провеждане на научно изследване.

Авторефератът представя основните концепции на дисертационното изследване и изводите от експерименталната работа.

Поради гореизложеното, давам своята положителна оценка и предлагам на почитаемото научно жури да присъди на Весела Стефанова Мирчева – Игликина образователната и научна степен 'доктор' в област на висше образование: 1. Педагогически науки; професионално направление: 1.3. Педагогика на обучението по... (Методика на обучението по български език и литература).

11.01.2019г. Изготвил становището: ....................

 доц. д-р Фани Бойкова